Oasis in Time.

Siste års avgjørelse om å flytte tilbake til USA kom til å påvirke denne utstillingen på uventet måte. Å bo i et land preget av stadig økende politisk splittelse og dramatiske nyheter kunne lett ha fristet til billedformuleringer og budskap preget av sosial og politisk satire. Etter alt som skjedde, med raseringen av troverdigheten som rettesnor for tanken ble det nødvendig for meg å finne en helt annen innfallsvinkel, nemlig en som ledet meg inn i en symbol- og metafor-verden av mer underbevisst karakter.

Som den kinesiske filosofi Lao Tse sier:

*The words of truth are always paradoxical.*

Kanskje var det på grunn av det bølgende pastorale landskapet i Wisconsin eller at jeg gradvis tonet inn i det kollektivt ubevisste hos urbefolkningen og deres sjamaner som vandret her for bare noen hundre år siden. Eller kanskje det at vi lever i en verden, så preget av en stadig og ustoppelig kakofoni av meninger, labile følelser og tvilsomme teknologiske fremskritt som ofte er så spinnville at de kunne ha vært tatt rett ut av en Sci-fi film, at behovet for en tilbaketrekning oppsto, en lengsel etter eremittens stille liv.

Eller et behov for å reise tilbake i tid, for å gjenvinne en stillhet som gir rom for refleksjon og kontemplasjon, som i sin tur åpner for å knytte dype bånd til naturen.

En oase, eller et trygt sted for kontemplasjon gir oss mulighet til å senke tempoet i vår hektiske verden og spørre: hva betyr det å være menneskelig? Hva er fremskritt i dagens verden? Er fremskritt for noen tilbakeskritt for andre?

Hvilke verdier bør vi omfavne? Dette er spørsmål som mystikere og sjamaner alltid har undret seg over. Enten de er spørsmål stilt av norrøne og keltiske vismenn og kvinner, kristne mystikere eller den amerikanske urbefolkning som opplevde slike dramatiske endringer i sin eksistens og kultur. Som Chief Seattle sier:

[**"Humankind has not woven the web of life. We are but one thread within it. Whatever we do to the web, we do to ourselves. All things are bound together. All things connect."**](https://www.great-quotes.com/quote/467848)

Verkene i utstillingen inviterer til å åpne opp for at livet er en gave, selv mens det ubønnhørlig er utsatt for kaos og forvandling. Måtte de være en portal inn til det tidløse i menneskelig bevissthet, der vi respektfullt observerer sjamanen, dryaden, Østens vismenn eller, med andre ord: de transformative muligheter i oss alle.